b'\n_START_ARTICLE_\nDyrehodestolpene i Osebergfunnet\n_START_PARAGRAPH_\nDyrehodestolpene i Osebergfunnet er fem treskulpturer fra vikingtida med utsk\xc3\xa5rne dyrehoder og lange halser. De krumme stokkene ble funnet i Oseberghaugen i dagens T\xc3\xb8nsberg kommune i Vestfold, en gravhaug datert til \xc3\xa5r 834. Haugen inneholdt to ukjente kvinnelik, en mengde dyr, restene etter et vikingskip og et enest\xc3\xa5ende rikholdig og velbevart gravgods. Osebergfunnet ble gravd opp i 1904, og de fire best bevarte dyrehodestolpene har siden 1957 v\xc3\xa6rt utstilt i Vikingskipshuset p\xc3\xa5 Bygd\xc3\xb8y i Oslo. _NEWLINE_Dyrehodeskulpturene er dekorert med snirklete relieffer i osebergstil, en tidlig form for dyreornamentikk i norr\xc3\xb8n kunst. Stokkene er litt over en halv meter h\xc3\xb8ye og utstyrt med b\xc3\xa6re- eller festeskaft nederst. Slike stolper er ikke kjent fra andre sammenhenger, og det er uklart hva de ble brukt til. Hodene forestiller trolig hunder, og det er blitt foresl\xc3\xa5tt at skulpturene kan ha v\xc3\xa6rt skremsler mot onde makter.\n_START_SECTION_\nUtgraving, konservering og utstilling\n_START_PARAGRAPH_\nDen arkeologiske utgravinga av Osebergfunnet var vanskelig. Treverket i haugen var godt bevart etter over 1\xc2\xa0100 \xc3\xa5r i s\xc3\xb8kkv\xc3\xa5t bl\xc3\xa5leire uten lufttilgang, men gjenstandene var hardt skadd under tunge masser av torv og stein og en leirgrunn som kan ha forskj\xc3\xb8vet seg. Materialet var ogs\xc3\xa5 \xc3\xb8delagt av noen som ikke lenge etter begravelsen har kommet seg inn i det teltforma gravrommet i b\xc3\xa5ten. Derfra har de dratt ut de d\xc3\xb8de kvinnekroppene, skrin og andre personlige ting, kanskje som del av en ukjent gravskikk, kanskje som r\xc3\xb8vere p\xc3\xa5 jakt etter smykker og verdisaker. _NEWLINE_ _NEWLINE_Etterarbeidet med systematisering og beskrivelser, og ikke minst restaurering og konservering av alle gjenstander og etterlevninger, ble sv\xc3\xa6rt omfattende. De f\xc3\xb8rste bevaringsmetodene med alun gjorde skade p\xc3\xa5 flere av trearbeidene. Prepareringa jevna ut utskj\xc3\xa6ringene og viska bort detaljer, og skipa og mange av gjenstandene er blitt \xc2\xabspr\xc3\xb8 som knekkebr\xc3\xb8d\xc2\xbb. Det er h\xc3\xa5p om \xc3\xa5 finne m\xc3\xa5ter \xc3\xa5 redde restene av de feilbehandla praktstykkene p\xc3\xa5, sj\xc3\xb8l om det er umulig \xc3\xa5 gjenopprette farger og strukturer  slik de var da materialet ble gravd ut._NEWLINE_I 1957 ble stolpene flytta fra \xc2\xabOseberg-salen\xc2\xbb i Historisk Museum p\xc3\xa5 Tullinl\xc3\xb8kka i Oslo, der de hadde blitt holdt v\xc3\xa5te i p\xc3\xa5vente av bedre konserveringsm\xc3\xa5ter, til den da nybygde \xc2\xabOsebergfl\xc3\xb8yen\xc2\xbb av Vikingskipshuset. Fire av stolpene er utstilt i glassmonter der. Bruddstykkene etter den femte stolpen blir oppbevart i magasinet p\xc3\xa5 museet. Shetelig omtaler denne som \xc2\xabdet vakreste, finest utsk\xc3\xa5rne dyrehode\xc2\xbb, men hodet var knust og stokken \xc3\xb8delagt. \xc2\xabBarokkmesteren\xc2\xbb ble \xc3\xb8delagt da tanken den ble oppbevart i, sprang lekk under andre verdenskrig, og restene blir brukt til \xc3\xa5 forske p\xc3\xa5 konserveringsmetoder. Det ble for \xc3\xb8vrig tidlig sk\xc3\xa5ret ut kopier av mange av gjenstandene fra funnet.\n_START_SECTION_\nOpprinnelig betydning\n_START_PARAGRAPH_\nHensikten med de skulpturelle stokkene er ukjent. Stolpene har ingen \xc3\xa5penbar praktisk funksjon, men er neppe heller bare kunstverk uten symbolsk eller religi\xc3\xb8s betydning. Gravgodset og dyra som ble ofra skulle sannsynligvis f\xc3\xb8lge de d\xc3\xb8de kvinnene til D\xc3\xb8dsriket og dekke de materielle behova deres i etterlivet. Figurer og m\xc3\xb8nstre p\xc3\xa5 gjenstandene kan derfor sees p\xc3\xa5 som b\xc3\xa5de pynt for skj\xc3\xb8nnhetens egen skyld og bildeframstillinger av motiver henta fra vikingenes forestillingsverden.\n_START_SECTION_\nPlassering i gravhaugen\n_START_PARAGRAPH_\nDa \xc2\xabL\xc3\xb8vehodet\xc2\xbb og \xc2\xabHundehodet\xc2\xbb ble funnet i gravkammeret ombord i Osebergskipet, var de forbundet med et tau. Det gikk som en t\xc3\xb8mme gjennom gapet p\xc3\xa5 den ene figuren og hadde en slags rangle og en krok av jern festa til seg. Tilsvarende rangler og kroker har blitt funnet i forbindelse med rideutstyr og kan v\xc3\xa6re en forl\xc3\xb8per for dombjeller, kanskje med magisk kraft til \xc3\xa5 skremme bort onde makter. Stolpene var ogs\xc3\xa5 utstyr med treskaft som stakk ut bak nederst p\xc3\xa5 halsene, vel en halv meter lange (se fotografiet fra utgravinga). Skafta er trolig festeanordninger eller h\xc3\xa5ndtak til \xc3\xa5 b\xc3\xa6re stokkene med. Ogs\xc3\xa5 i motsatt ende av gravkammeret l\xc3\xa5 to stolper med tilsvarende skaft og rangle i jern, mens \xc2\xabDen akademiske dyrehodestolpen\xc2\xbb l\xc3\xa5 foran masta i forskipet.\n_START_SECTION_\nTolkninger av hoder og dekor\n_START_PARAGRAPH_\nAllerede i folkevandringstida ble udyr et vanlig motiv i den germanske kunsten, og dyrehodestolpene kan minne om drager og sj\xc3\xb8ormer. Hodene er likevel ofte blitt tolka som hunder, men ogs\xc3\xa5 som l\xc3\xb8ver og kattedyr, framstilt i et overdrevent dekorativt og stilistisk formspr\xc3\xa5k. Skulpturene kan ogs\xc3\xa5 forestille dyr fra norr\xc3\xb8n mytologi, men det er uklart hvilke det i s\xc3\xa5 fall skulle v\xc3\xa6re. _NEWLINE_De merkelige gripedyra i relieffene kan synes \xc3\xa5 gjenta eller avspeile rovdyret som er framstilt i hodet. Disse g\xc3\xa5tefulle figurene har kropper og lemmer som slynger seg i langtrukne buer, griper og biter seg sj\xc3\xb8l, og rammene i dekoren, i innfl\xc3\xb8kte linjer og former, omtrent som valknuter og labyrinter. Dette har sannsynligvis gitt stokkene ytterligere kraft og betydning som magiske kultgjenstander. For \xc3\xb8vrig best\xc3\xa5r osebergstilens sammenfletta ornamentikk bare av dyrefigurer og abstrakte former og framstiller aldri planter eller bladverk.\n_START_SECTION_\nLiknende dyre- og dragefigurer\n_START_PARAGRAPH_\nMange av gjenstandene i Osebergfunnet, og andre artefakter fra vikingtid og tidlig middelalder, er pynta med tilsvarende fantasifulle figurer, ornamentikk og geometriske m\xc3\xb8nstre. Liknende hoder pryder blant annet hj\xc3\xb8rnestolpene p\xc3\xa5 osebergsledene.'